ORI ยอดโอนคอนโด-บ้าน Q1 พุ่ง 4.4 พันลบ. ดันกำไรเฉียด 800 ล้านบาท
ORI ยอดโอนคอนโด-บ้านไตรมาส 1/66 พุ่ง 4.4 พันล้านบาท ดันกำไร 798 ล้านบาท พร้อมตุนแบ็กล็อกไตรมาสแรก 4.4 หมื่นล้าน ทยอยรับรู้ในปี 66 อีกประมาณ 1.72 หมื่นล้านบาท
ORI ยอดโอนคอนโด-บ้านไตรมาส 1/66 พุ่ง 4.4 พันล้านบาท ดันกำไร 798 ล้านบาท พร้อมตุนแบ็กล็อกไตรมาสแรก 4.4 หมื่นล้าน
15 พ.ค. 2566

บริษัท ออริจิ้น พร็อพเพอร์ตี้ จำกัด (มหาชน)  หรือ ORI รายงานผลการดำเนินงานไตรมาส 1 สิ้นสุดวันที่ 31 มีนาคม 2566

โดยผลการดำเนินงานเพิ่มขึ้นเนื่องจากไตรมาส 1/66 กลุ่มบริษัทมีกิจกรรมการโอนกรรมสิทธิ์ห้องชุดคอนโดมิเนียมและบ้านจัดสรร จำนวน 4,429.8 ล้านบาท เทียบไตรมาส 1/65 อยู่ที่ 3,383.8 ล้านบาท
ขณะที่ไตรมาส 1/66 กลุ่มบริษัทสามารถสร้างยอดขายรวม (Presales ได้ประมาณ 12,004 ล้านบาท เติบโตจากช่วงเดียวกันของก่อนประมาณร้อยละ 47.0 แบ่งเป็นยอดขายจากโครงการคอนโดมิเนียมประมาณร้อยละ 79.0 และยอดขายจากโครงการบ้านจัดสรรประมาณร้อยละ 21.0
ทั้งนี้ ยอดขายดังกล่าว แบ่งเป็นยอดขายจากกลุ่มโครงการพร้อมอยู่(Ready to move) ประมาณร้อยละ 49.0 และยอดขายจากกลุ่มโครงการที่เพิ่งเปิดขาย (New Launch) และอยู่ระหว่างดำเนินการก่อสร้าง (Ongoing) ประมาณร้อยละ 51.0
อย่างไรก็ตามกลุ่มบริษัทยังมียอดรอรับรู้รายได้ (Backlog) ณ สิ้นไตรมาส 1/66 ที่แข็งแกร่ง คิดเป็นมูลค่ารวมประมาณ 44,221.0 ล้านบาท โดยเป็นยอดจากทั้งกลุ่มโครงการที่ไม่ได้อยู่ภายใต้กิจการร่วมค้า และ โครงการภายใต้กิจการร่วมค้าที่จะทยอยรับรู้ในปี 2566 อีกประมาณ 17,253.0 ล้านบาท เมื่อรวมกับยอดโอนกรรมสิทธิ์ที่เกิดขึ้นแล้วในช่วงไตรมาส 1/66 จะส่งผลให้กลุ่มบริษัทมียอดโอนกรรมสิทธิ์รออยู่แล้วประมาณร้อยละ 72.0 ของเป้ายอดโอนกรรมสิทธิ์ 30,000.0 ล้านบาท เมื่อประกอบกับความแข็งแกร่งของธุรกิจในเครือที่มีการกระจายพอร์ตออกสู่หลากหลายธุรกิจมากขึ้น ไม่เพียงเฉพาะธุรกิจพัฒนาที่อยู่อาศัย กลุ่มบริษัทจึงมั่นใจว่าผลประกอบการในปี 2566 นี้ จะเป็นไปตามเป้าหมายที่วางไว้